ຈີນວ່າ ການພົບ​ປະກັນ​ ລະຫວ່າງ​ຜູ້ນໍາຈີນ​ແລະ​ຍີ່ປຸ່ນ ຢູ່ຣັດເຊຍ ເປັນໄປໄດ້ຍາກ
ຮອງ​ລັດຖະມົນຕີ​ ການ​ຕ່າງປະ​ເທດ​ຈີນ ທ່ານ Baodong ​ກ່າວ​ວ່າ ຈະ​ເປັນ​ການ​ຍາກ ທີ່​ຈະ​ຈັດ​ແຈງ​​ໃຫ້ມີ ກາ​ນພົບ​ປະກັນ ຢູ່ນອກ ກອງປະຊຸມ G-20 ໃນອາທິດໜ້າ.​
ເຈົ້າໜ້າທີ່ທາງການທູດອາວຸໂສຄົນນຶ່ງຂອງຈີນ ໄດ້ສະແດງ ຄວາມບໍ່ແນ່ໃຈກ່ຽວກັບຊ່ອງທາງໃນ ການຈະພົບປະກັນ ລະຫວ່າງບັນດາຜູ້ນໍາຂອງຈີນແລະຍີ່ປຸ່ນ ຢູ່ຂ້າງນອກກອງ ປະຊຸມສຸດຍອດຂອງກຸ່ມ G20 ໃນອາທິດໜ້ານີ້ທີ່ຣັດເຊຍ ຮອງລັດຖະມົນຕີການຕ່າງປະເທດຈີນ ທ່ານ Li Baodong ກ່າວໃນວັນອັງຄານມື້ນີ້ວ່າ ຈະເປັນການຍາກທີ່ຈະຈັດແຈງ ໃຫ້ມີການພົບປະກັນໄດ້ ເມື່ອພິຈາລະນາເຖິງສະຖານະພາບ ໃນປະຈຸບັນຂອງຄວາມສໍາພັນຂອງທັງສອງປະເທດ ທີ່ຍັງ ເຄັ່ງຕຶງຢູ່ ຍ້ອນການຜິດຖຽງກັນກ່ຽວກັບການຍາດກັນອ້າງ ເອົາກໍາມະສິດໃນເຂດນໍ້າແດນດິນນັ້ນ ນາຍົກລັດຖະມົນຕີຍີ່ປຸ່ນ ທ່ານ Shinzo Abe ໄດ້ຮຽກຮ້ອງໃຫ້ມີກອງປະຊຸມລະດັບ ສູງກັບຈີນ ຊຶ່ງລາຍງານຂ່າວສະເໜີເເນະວ່າ ທ່ານຫວັງທີ່ຈະໄດ້ພົບປະກັບປະທານ ປະເທດຈີນ ທ່ານ Xi Jinping ແບບບໍ່ເປັນທາງການ ໃນລະຫວ່າງທີ່ໄປຮ່ວມກອງ ປະຊຸມສຸດຍອດ G20 ນັ້ນ ທ່ານ Li ປະຕິເສດຕໍ່ຂໍ້ສະເໜີໃຫ້ມີການພົບປະກັນດັ່ງກ່າວຂອງຝ່າຍຍີ່ປຸ່ນ ຕາມທີ່ ສື່ມວນຊົນລາຍງານຂ່າວນັ້ນວ່າ ບໍ່ຈິງໃຈ ໂດຍກ່າວວ່າ ການພົບປະກັນ ບໍ່ຄວນ ຈັດຂຶ້ນພຽງເພື່ອຈັບມືກັນແລະຖ່າຍຮູບເທົ່ານັ້ນ ແຕ່ຕ້ອງຈັດຂຶ້ນເພື່ອຫາຊ່ອງທາງ ແກ້ໄຂບັນຫາຢ່າງຈິງຈັງ ສາຍພົນພັນລະຫວ່າງຈີນກັບຍີ່ປຸ່ນນັ້ນ ໄດ້ຕົກລົງສູ່ສະພາບທີ່ຕໍ່າສຸດ ໃນບໍ່ເທົ່າປີ ຜ່ານມານີ້ ຫຼັງຈາກທີ່ທາງລັດຖະບານກຸງໂຕກຽວໄດ້ຊື້ເອົາໝູ່ເກາະແຫ່ງນຶ່ງ ໃນທະເລ ຈີນຕາເວັນອອກໃນເດືອນກັນຍາແລ້ວນີ້ ຈາກເຈົ້າຂອງທີ່ດິນທີ່ເປັນເອກະຊົນຍີ່ປຸ່ນ ຊຶ່ງຈີນກໍໄດ້ອ້າງເອົາກໍາມະສິດໃນໝູ່ເກາະດັ່ງກ່າວເຊັ່ນກັນ